b"\n_START_ARTICLE_\nShania Twain\n_START_SECTION_\n1995\xe2\x80\x931996: The Woman in Me in preboj\n_START_PARAGRAPH_\nKo je rock producent Robert John \xc2\xbbMutt\xc2\xab\xc2\xa0Lange sli\xc5\xa1al izvirne pesmi Shanie Twain in njeno petje na prvem glasbenem albumu, se ji je ponudil za producenta in tekstopisca. Po mnogih telefonskih pogovorih sta se junija 1993 spoznala na nashvillskem CMA-jevem glasbenem festivalu. V nekaj tednih sta se zelo zbli\xc5\xbeala. Skupaj sta napisala ali pa vsaj sodelovala pri pisanju vseh pesmi z njenega drugega glasbenega albuma, The Woman in Me. Producenti albuma so bili ob poslu\xc5\xa1anju navdu\xc5\xa1eni. Ve\xc4\x8dina jih je menila, da se album na dober na\xc4\x8din razlikuje od ostalih country albumov tistega \xc4\x8dasa._NEWLINE_Album The Woman in Me je iz\xc5\xa1el spomladi leta 1995. Prvi singl z albuma,\xc2\xa0\xc2\xbbWhose Bed Have Your Boots Been Under?\xc2\xab, je zasedel enajsto mesto na Billboardovi lestvici country pesmi. Naslednji singl,\xc2\xa0\xc2\xbbAny Man of Mine\xc2\xab, je postal velika uspe\xc5\xa1nica in je na tej lestvici zasedel prvo mesto. Naslednji singl je na lestvici zasedel \xc5\xa1tirinajsto (\xc2\xbbThe Woman in Me\xc2\xab), naslednji trije (\xc2\xbbYou Win My Love\xc2\xab,\xc2\xa0\xc2\xbb(If You're Not in it for Love) I'm Outta Here!\xc2\xab\xc2\xa0in\xc2\xa0\xc2\xbbNo One Needs to Know\xc2\xab) pa prvo mesto._NEWLINE_Do leta 2007 je album po svetu prodal ve\xc4\x8d kot 12 milijonov izvodov. Z albumom je Shania Twain takoj do\xc5\xbeivela preboj in kmalu je poleg kitarista Randyja Thomasa (s katerim je sodelovala pri pisanju pesmi\xc2\xa0\xc2\xbbButterfly Kisses\xc2\xab), Chrisa Rodrigueza, Russa Taffa, Hugha McDonalda, Jona Bon Jovija, Dana Schaferja, Davea Malachowskija in Stanleyja T. (zadnja dva sta sodelovala tudi z glasbeno skupino The Beach Boys) nastopila na nashvillskem CMA-jevem glasbenem festivalu._NEWLINE_Promocija albuma zalo\xc5\xbebe Mercury Nashville je temeljila predvsem na videospotih za single z albuma. V tistem \xc4\x8dasu je Shania Twain nastopila v oddaji Late Show with David Letterman ter na podelitvi nagrad Blockbuster Music Awards, American Music Awards in Billboard Music Awards. Album The Woman in Me je prejel grammyja v kategoriji za \xc2\xbbnajbolj\xc5\xa1i country album\xc2\xab\xc2\xa0in nagrado Academy of Country Music Award v kategoriji za \xc2\xbbalbum leta\xc2\xab; na obeh podelitvah nagrad je bila Shania Twain nagrajena tudi v kategoriji za \xc2\xbbnajbolj\xc5\xa1o novo \xc5\xbeensko vokalistko\xc2\xab.\n_START_SECTION_\n1997\xe2\x80\x932001: Come On Over\n_START_PARAGRAPH_\nLeta 1997 je Shania Twain izdala svoj naslednji album, Come On Over, s katerim se je povsod po svetu uveljavila kot uspe\xc5\xa1na pevka. Album je z uspe\xc5\xa1no prodajo kmalu pri\xc4\x8del podirati rekorde. Na nobeni lestvici sicer ni dosegel vrha, a preko njega je iz\xc5\xa1la uspe\xc5\xa1nica\xc2\xa0\xc2\xbbYou're Still the One\xc2\xab, eden izmed njenih najbolje prodajanih singlov. Preko albuma je kot singl iz\xc5\xa1lo dvanajst pesmi, med drugim tudi pesmi\xc2\xa0\xc2\xbbDon't Be Stupid\xc2\xab,\xc2\xa0\xc2\xbbYou've Got A Way\xc2\xab,\xc2\xa0\xc2\xbbMan! I Feel Like a Woman!\xc2\xab,\xc2\xa0\xc2\xbbThat Don't Impress Me Much\xc2\xab\xc2\xa0in\xc2\xa0\xc2\xbbFrom This Moment On\xc2\xab. Pesem \xc2\xbbFrom This Moment On\xc2\xab, njen duet z Bryanom Whiteom, so izdali tudi v pop razli\xc4\x8dici._NEWLINE_Album se je na glasbenih lestvicah ostal \xc5\xa1e naslednji dve leti in nazadnje po svetu prodal ve\xc4\x8d kot 40 milijonov izvodov, s \xc4\x8dimer je postal najbolje prodajani album \xc5\xbeenske izvajalke vseh \xc4\x8dasov. Je tudi osmi najbolje prodajani album ustvarjalcev vseh \xc5\xbeanrov v Zdru\xc5\xbeenih dr\xc5\xbeavah Amerike in najbolje prodajani country album vseh \xc4\x8dasov. Pesmi z albuma so vsega skupaj prejele \xc5\xa1tiri grammyje, med drugim tudi v kategorijah za \xc2\xbbnajbolj\xc5\xa1o country pesem\xc2\xab\xc2\xa0in \xc2\xbbnajbolj\xc5\xa1i \xc5\xbeenski country nastop\xc2\xab\xc2\xa0(za pesmi \xc2\xbbYou're Still the One\xc2\xab\xc2\xa0in \xc2\xbbMan! I Feel Like a Woman!\xc2\xab); slednja dva je prejela Shania Twain, za sodelovanje pri pisanju pa je Robert Lange prejel \xc5\xa1e dva grammyja za pesmi \xc2\xbbYou're Still the One\xc2\xab\xc2\xa0in\xc2\xa0\xc2\xbbCome On Over\xc2\xab._NEWLINE_Kljub temu, da se album ni prodajal dovolj dobro, da bi zasedel vrh lestvice Billboard 200, je na lestvici zasedel drugo mesto. Leta 1999 so v Evropi izdali remixe pesmi z albuma Come on Over v pop razli\xc4\x8dici z manj country in\xc5\xa1trumentacije in s tem sta Shania Twain in njen producent ter takratni mo\xc5\xbe, Robert John \xc2\xbbMutt\xc2\xab\xc2\xa0Lange, zaslovela tudi v Evropi, kakor sta \xc5\xbeelela. Album Come on Over je zasedel prvo mesto na britanski glasbeni lestvici in s 4 milijoni izvodov postal je najbolje prodajani album leta tamkaj. Tudi v drugih evropskih dr\xc5\xbeavah je album po\xc5\xbeel veliko komercialnega uspeha; samo v Nem\xc4\x8diji je prodal ve\xc4\x8d kot 1 milijon izvodov. Tudi singli z albuma v pop razli\xc4\x8dici so po\xc5\xbeeli veliko uspeha; pesem \xc2\xbbThat Don't Impress Me Much\xc2\xab\xc2\xa0je zasedla tretje mesto na britanski in eno izmed prvih desetih mest na nem\xc5\xa1ki lestvici, pesem \xc2\xbbMan! I Feel Like a Woman!\xc2\xab\xc2\xa0pa je jeseni tistega leta zasedla tretje mesto tako na francoski kot na britanski glasbeni lestvici. Poleg tega je album postal edini album, ki je na lestvici Billboard 200 med prvimi dvajsetimi albumi ostal devetindevetdeset tednov._NEWLINE_Shania Twain je leta 1998 nastopila na koncertu VH1 Divas, kjer je zapela poleg Mariah Carey, Celine Dion, Glorie Estefan in Arethe Franklin; leta 1999 je preko kanala VH1 v oddaji Behind the Music iz\xc5\xa1el dokumentarni film o njej, ki se je osredoto\xc4\x8dal predvsem na njeno tragi\xc4\x8dno mladost in njene za\xc4\x8detke v Nashvilleu._NEWLINE_Leta 1998 je Shania Twain od\xc5\xa1la na svojo prvo turnejo, ki jo je organiziral njen mened\xc5\xbeer Jon Landau, organizator mnogih turnej Brucea Springsteena. V sklopu turneje Come on Over Tour je obiskala dr\xc5\xbeave povsod po svetu in kritike kon\xc4\x8dno prepri\xc4\x8dala, da lahko nastopa tudi v \xc5\xbeivo. Leta 2000 je Shania Twain nameravala izdati bo\xc5\xbei\xc4\x8dni album, a so album nazadnje odpovedali in oznanili, da ga bo izdala naslednje leto. V tistem \xc4\x8dasu je skupaj z Robertom Langeom in Keithom Scottom napisala pesem\xc2\xa0\xc2\xbbDon't Let Me Be the Last to Know\xc2\xab, ki jo je nazadnje zapela pop pevka Britney Spears._NEWLINE_Po uspehu albuma Come On Over je neodvisna zalo\xc5\xbeba Limelight Records oktobra 2001 izdala album The Complete Limelight Sessions. Album je vklju\xc4\x8deval \xc5\xa1estnajst pesmi, ki jih je Shania Twain posnela v osemdesetih, \xc5\xa1e preden je podpisala pogodbo z zalo\xc5\xbebo Mercury Records.\n_START_SECTION_\n2002\xe2\x80\x932005: Up! in Greatest Hits\n_START_PARAGRAPH_\nPo zamenjavi mened\xc5\xbeerja - QPrime je zamenjal Jona Landauja\xc2\xa0\xe2\x80\x94 in dveletnem premoru sta Shania Twain in Robert \xc2\xbbMutt\xc2\xab\xc2\xa0Lange vrnila v studijo. Njen tretji glasbeni album, Up!, je iz\xc5\xa1el 19. novembra 2002. Skoraj leto dni kasneje, 23. septembra 2003 je Shania Twain v Hamlitonu, Ontario, Kanada, pri\xc4\x8dela s turnejo Up! Tour._NEWLINE_Album Up! so izdali na treh razli\xc4\x8dnih diskih - country akusti\xc4\x8dno razli\xc4\x8dico na zelenem CD-ju, pop rock razli\xc4\x8dico na rde\xc4\x8dem CD-ju in svetovno plesno razli\xc4\x8dico na modrem CD-ju. Albumu Up! je novinar revije Rolling Stone v svoji oceni dodelil \xc5\xa1tiri zvezdice od petih in album sam je debitiral na prvem mestu lestvice Billboard 200, saj je samo v prvem tednu od izida prodal 874.000 izvodov. Na vrhu lestvice je ostal \xc5\xa1e pet tednov. Album Up! je zasedel prvo mesto nem\xc5\xa1ke, drugo avstralske in eno izmed prvih petih mest britanske ter francoske glasbene lestvice. V Nem\xc4\x8diji je album Up! prejel \xc5\xa1tirikratno platinasto certifikacijo in med prvimi stotimi albumi na lestvici ostal \xc5\xa1e eno leto in pol._NEWLINE_Na mednarodni razli\xc4\x8dici pesmi so izdali tudi remixe pesmi z albuma, posnete v indijskem stilu; tolkalske dele so posneli v studijih v Mumbaju, Indija. Nove razli\xc4\x8dice pesmi sta producirala Simon in Diamond Duggal, brata iz Birminghama, Anglija. Na za\xc4\x8detku so ju povabili le na sodelovanje pri produkciji pop pesmi z vplivom indijske glasbe, \xc2\xbbI'm Gonna Getcha Good!\xc2\xab, a sta nazadnje sodelovala pri produkciji vseh pesmi z albuma._NEWLINE_Popularnost Shanie Twain v Veliki Britaniji je \xc5\xa1e narasla po njenih mnogih pojavih v britanski oddaji Top of the Pops, kjer je nastopala s pesmimi z njenega albuma Come on Over iz leta 1999. Leta 2002 je bila ena epizoda oddaje TOTP2 posve\xc4\x8dena izklju\xc4\x8dno njej; v oddaji je Shania Twain v \xc5\xbeivo izvedla nekaj svojih najve\xc4\x8djih uspe\xc5\xa1nic iz preteklosti in nove pesmi z albuma Up!._NEWLINE_Prvi singl z albuma,\xc2\xa0\xc2\xbbI'm Gonna Getcha Good!\xc2\xab, je zasedel eno izmed prvih desetih mest na ameri\xc5\xa1ki glasbeni lestvici, kjer je samo po petih dneh od izida debitiral na \xc5\xa1tiriindvajsetem mestu. \xc5\xa0e ve\xc4\x8dji uspeh je pesem po\xc5\xbeela na drugi strani Atlantika; tam je zasedla \xc4\x8detrto mesto na britanski ter eno izmed prvih petnajstih na francoski, avstralski in nem\xc5\xa1ki glasbeni lestvici. Naslednji singl z albuma,\xc2\xa0\xc2\xbbUp!\xc2\xab, je na ameri\xc5\xa1ki lestvici zasedel petnajsto mesto, a se ni uvrstil niti med prvih \xc5\xa1tirideset pesmi na vseh drugih glasbenih lestvicah._NEWLINE_Drugi izdani singl v Evropi,\xc2\xa0\xc2\xbbKa-Ching!\xc2\xab, v Severni Ameriki sploh ni iz\xc5\xa1el. V besedilu pesmi je Shania Twain kritizirala nepremi\xc5\xa1ljeno zapravljivost. Pesem je postala velika uspe\xc5\xa1nica na vseh pomembnej\xc5\xa1ih evropskih glasbenih trgih; zasedla je prvo mesto na nem\xc5\xa1ki in avstrijski ter mnogih drugih evropskih lestvicah in eno izmed prvih desetih na britanski ter eno izmed prvih petnajstih mest na francoski glasbeni lestvici. Tretji singl z albuma je bil najuspe\xc5\xa1nej\xc5\xa1i singl v Zdru\xc5\xbeenih dr\xc5\xbeavah Amerike. Romanti\xc4\x8dna balada\xc2\xa0\xc2\xbbForever and For Always\xc2\xab\xc2\xa0je kot singl iz\xc5\xa1la avgusta 2003 in zasedel je \xc4\x8detrto mesto na Billboardovi lestvici country pesmi, prvo na lestvici Billboard Adult Contemporary ter eno izmed prvih dvajsetih mest na lestvici Billboard Hot 100. \xc5\xa0e ve\xc4\x8dji uspeh je pesem \xc2\xbbForever and For Always\xc2\xab\xc2\xa0po\xc5\xbeela v Evropi in Oceaniji; zopet se je uvrstila na eno izmed prvih desetih mest na nem\xc5\xa1ki in britanski lestvici. Naslednji singl,\xc2\xa0\xc2\xbbShe's Not Just a Pretty Face\xc2\xab, je zasedel prvo mesto na Billboardovi lestvici country pesmi, kot zadnji singl z albuma pa so izdali pesem\xc2\xa0\xc2\xbbIt Only Hurts When I'm Breathing\xc2\xab, je iz\xc5\xa1el samo v Zdru\xc5\xbeenih dr\xc5\xbeavah Amerike in je zasedel eno izmed prvih dvajsetih mest na Billboardovi lestvici country pesmi in lestvici Billboard Adult Contemporary._NEWLINE_Zaradi velikega uspeha albuma Up! in prvih treh singlov z albuma na evropskem glasbenem trgu sta iz\xc5\xa1la \xc5\xa1e dva singla; pesem\xc2\xa0\xc2\xbbThank You Baby\xc2\xab\xc2\xa0je zasedla enajsto mesto na britanski ter eno izmed prvih dvajsetih mest na nem\xc5\xa1ki glasbeni lestvici, pesem \xc2\xbbWhen You Kiss Me\xc2\xab, bo\xc5\xbei\xc4\x8dna romanti\xc4\x8dna akusti\xc4\x8dna balada, pa ni bila tako zelo uspe\xc5\xa1na. Tudi pesem \xc2\xbbUp!\xc2\xab\xc2\xa0je zgodaj leta 2004 iz\xc5\xa1la kot singl, sicer le v omejeni izdaji in le v nekaterih dr\xc5\xbeavah, med drugim tudi v Nem\xc4\x8diji. Do januarja leta 2008 je album Up! v Zdru\xc5\xbeenih dr\xc5\xbeavah Amerike prodal ve\xc4\x8d kot 5,5 milijonov izvodov in prejel enajstkratno platinasto certifikacijo s strani organizacije RIAA._NEWLINE_Leta 2003 je Shania Twain sodelovala pri snemanju albuma Just Because I'm a Woman, posve\xc4\x8denega Dolly Parton, kjer je skupaj z Alison Krauss zapela njeno klasi\xc4\x8dno pesem\xc2\xa0\xc2\xbbCoat of Many Colors\xc2\xab. Ta razli\xc4\x8dica pesmi je zasedla sedeminpetdeseto mesto na Billboardovi lestvici country pesmi. Tistega leta je Shania Twain med pol\xc4\x8dasom Super Bowla XXXVII izvedla pesmi\xc2\xa0\xc2\xbbMan! I Feel Like a Woman!\xc2\xab\xc2\xa0in\xc2\xa0\xc2\xbbUp!\xc2\xab._NEWLINE_Leta 2004 je Shania Twain izdala kompilacijo s svojimi najve\xc4\x8djimi uspe\xc5\xa1nicami, Greatest Hits, preko katere pa so iz\xc5\xa1le tudi tri nove pesmi. Do leta 2008 je album samo v Zdru\xc5\xbeenih dr\xc5\xbeavah Amerike prodal \xc5\xa1tiri milijone izvodov. Prvi novi singl z albuma,\xc2\xa0\xc2\xbbParty for Two\xc2\xab, je iz\xc5\xa1el v razli\xc4\x8dnih verzijah; prva, duet z Billyjem Curringtonom, je zasedla eno izmed prvih desetih mest na Billboardovi lestvici country pesmi, pop razli\xc4\x8dica pesmi, ki jo je zapela z glavnim pevcem glasbene skupine Sugar Ray, Markom McGrathom, je zasedel eno izmed prvih desetih mest na nem\xc5\xa1ki in britanski lestvici. Drugi novi pesmi s kompilacije,\xc2\xa0\xc2\xbbDon't!\xc2\xab\xc2\xa0in\xc2\xa0\xc2\xbbI Ain't No Quitter\xc2\xab, \xc5\xa1e zdale\xc4\x8d nista bili tako uspe\xc5\xa1ni. Prva je zasedla eno izmed prvih dvajsetih mest na Billboardovi lestvici Adult Contemporary, druga pa eno izmed \xc5\xa1tiridesetih mest na Billboardovi lestvici country pesmi._NEWLINE_Avgusta 2005 je Shania Twain izdala pesem\xc2\xa0\xc2\xbbShoes\xc2\xab, ki je iz\xc5\xa1la na soundtracku televizijske serije Razo\xc4\x8darane gospodinje.\n_START_SECTION_\n2006\xe2\x80\x932009: Zamuda novega albuma in ostali projekti\n_START_PARAGRAPH_\nNa podelitvi nagrad Academy of Country Music Awards 16. maja 2007 v Las Vegasu je Shania Twain dejala, da trenutno pi\xc5\xa1e pesmi za nov album, za katerega je \xc2\xbbraziskala svojo du\xc5\xa1o\xc2\xab\xc2\xa0in da se je \xc2\xbbresni\xc4\x8dno predala pisanju\xc2\xab._NEWLINE_Shania Twain se je pridru\xc5\xbeila kanadski pevki Anne Murray pri petju pesmi\xc2\xa0\xc2\xbbYou Needed Me\xc2\xab\xc2\xa0za njen album Anne Murray Duets: Friends and Legends, v Kanadi izdan 13. novembra 2007 in v Zdru\xc5\xbeenih dr\xc5\xbeavah Amerike 15. januarja 2008. 12. novembra 2008 se je prvi\xc4\x8d po razhodu s svojim mo\xc5\xbeem Robertom \xc2\xbbMuttom\xc2\xab\xc2\xa0Langeom pojavila na televiziji; takrat je gostila 42. podelitev nagrad CMA Awards._NEWLINE_Zgodaj januarja 2009 so internetni forumi razgla\xc5\xa1ali, da namerava Shania Twain 29. januarja povedati nekaj novega o njenem prihajajo\xc4\x8dem albumu, a 22. januarja je zalo\xc5\xbeba Mercury Records Nashville v intervjuju z revijo Country Weekly oznanila, da \xc2\xbbv bli\xc5\xbenji prihodnosti\xc2\xab\xc2\xa0Shania Twain ne namerava izdati nobenega albuma. Junija 2009 je Shania Twain objavila sporo\xc4\x8dilo svojim obo\xc5\xbeevalcem, v katerem je razlo\xc5\xbeila, zakaj se izid njenega novega albuma tako zavla\xc4\x8duje. Avgusta 2009 je na tiskovni konferenci v Timminsu, Ontario, tiskovni predstavnik njene zalo\xc5\xbebe dejal, da novo delo Shanie Twain \xc2\xbb\xc5\xa1e vedno ni na vidiku\xc2\xab.\n_START_SECTION_\n2010 - danes: Why Not? with Shania Twain in vrnitev h glasbi\n_START_PARAGRAPH_\n17. oktobra 2009 je revija Entertainment Weekly oznanila, da bo Shania Twain 30. in 31. avgusta 2010 v Chicagu gostovalna sodnica v oddaji Ameri\xc5\xa1ki idol. 1. januarja 2010 je Shania Twain nastopila na zimskih olimpijskih igrah. Aprila 2011 je Shania Twain oznanila, da namerava pri\xc4\x8deti snemati svojo oddajo, naslovljeno Why Not? with Shania Twain. Serija se je za\xc4\x8dela premierno predvajati 8. maja 2011 na kanalu OWN. Nato se je Shania Twain kot mentorica vrnila v oddajo Ameri\xc5\xa1ki idol, kjer je pou\xc4\x8devala \xc5\xa1est tekmovalcev, ki so v oddaji nazadnje zapeli vsak eno izmed njenih pesmi. Po zaklju\xc4\x8dku devete sezone so Shanio Twain skoraj najeli kot stalno sodnico oddaje; to slu\xc5\xbebo je nazadnje dobila Jennifer Lopez._NEWLINE_Septembra 2010 je Shania Twain potrdila, da bo 3. maja 2011 izdala svojo novo biografijo, From This Moment On; naslovnica knjige je iz\xc5\xa1la 2. marca 2011. 27. marca 2011 je Shania Twain obiskala dvorano Canadian Music Hall of Fame. Ob obisku je povedala, da pi\xc5\xa1e nove pesmi in da bo kmalu izdala nova dela._NEWLINE_11. maja 2011 je Shania Twain v intervjuju s Perezom Hiltonom razkrila, da bo v zadnji epizodi svoje serije Why Not? with Shania Twain izdala svoj prvi singl po \xc5\xa1estih letih,\xc2\xa0\xc2\xbbToday Is Your Day\xc2\xab. Shania Twain je odlomek pesmi izdala \xc5\xbee v prvi epizodi oddaje. Shania Twain je sodelovala z glasbenimi producenti, kot sta Nathan Chapman in David Foster, ki sta producirala tudi novo pesem. Oznanila je, da se v naslednjih nekaj mesecih namerava vrniti v studio in dokon\xc4\x8dati svoj peti glasbeni album. Pesem \xc2\xbbToday Is Your Day\xc2\xab\xc2\xa0je na iTunesu uradno iz\xc5\xa1la 12. junija 2011._NEWLINE_8. junija 2011 je Shania Twain na tiskovni konferenci v Country Music Hall of Fame v Nashvilleu oznanila, da bo za naslednji dve leti prevzela vodilne nastope hotelih Caesars Palace v Las Vegasu. Njen nastop, naslovljen Still the One, bodo pri\xc4\x8deli izvajati 1. decembra 2012._NEWLINE_Julija 2011 je kanadski superzvezdnik Michael Bubl\xc3\xa9 oznanil, da bo za svoj bo\xc5\xbei\xc4\x8dni album, izdan leta 2011, posnel duet pesmi\xc2\xa0\xc2\xbbWhite Christmas\xc2\xab\xc2\xa0s Shanio Twain._NEWLINE_7. februarja 2012 je digitalno iz\xc5\xa1el duet pesmi\xc2\xa0\xc2\xbbEndless Love\xc2\xab\xc2\xa0Lionela Richieja in Shanie Twain. Potrdili so tudi, da bo singl del njegovega albuma Tuskegee, izdanega 27. marca 2012. Na radijih singl \xc5\xa1e ni iz\xc5\xa1el niti niso izdali datuma njegovega izida. Za promocijo singla in albuma so \xc5\xbee posneli promocijski videospot pesmi.\n_START_SECTION_\nOgla\xc5\xa1evanje in ostala dela\n_START_PARAGRAPH_\nKomercialna uspe\xc5\xa1nost Shanie Twain zunaj glasbene industrije je tudi produkt serije oglasov Revlonove kozmetike s pesmijo\xc2\xa0\xc2\xbbMan! I Feel Like a Woman!\xc2\xab\xc2\xa0iz leta 1999. Shania Twain se je pojavila tudi v oglasih za \xc4\x8devlje znamke Candie's in kavbojke znamke Gitano, ki so se predvajali med letoma 1998 in 1999, v \xc4\x8dasu njene turneje Come On Over Tour._NEWLINE_Januarja 2005 je Shania Twain skupaj s podjetjema Scentstories in Febreze oblikovala omejeno izdajo parfumov, katerih dobi\xc4\x8dek so darovali dobrodelni organizaciji America's Second Harvest._NEWLINE_Pozno leta 2005 je Shania Twain skupaj s podjetjem COTY izdelala di\xc5\xa1avo z imenom \xc2\xbbShania\xc2\xab. Septembra 2007 je izdala \xc5\xa1e svojo drugo di\xc5\xa1avo, imenovano \xc2\xbbShania Starlight\xc2\xab.\n_START_SECTION_\nZasebno \xc5\xbeivljenje\n_START_PARAGRAPH_\nShania Twain se je 28. decembra 1993 poro\xc4\x8dila z glasbenim producentom Robertom \xc2\xbbMuttom\xc2\xab\xc2\xa0Langeom, s katerim ima sina, Ejo D'Angela, ki se je rodil 12. oktobra 2001. 15. maja 2008 je tiskovni predstavnik zalo\xc5\xbebe Mercury Nashville Records oznanil, da sta se Shania Twain in Robert \xc2\xbbMutt\xc2\xab\xc2\xa0Lange lo\xc4\x8dila, po vsej verjetnosti zaradi afere, ki naj bi jo Lange imel z njeno najbolj\xc5\xa1o prijateljico, Marie-Anne Thi\xc3\xa9baud. Lo\xc4\x8ditev je bila finalizirana 9. junija 2010. 20. decembra 2010 je mened\xc5\xbeer Shanie Twain oznanil, da je zaro\xc4\x8dena s \xc5\xa0vicarjem Fr\xc3\xa9d\xc3\xa9ricom Thi\xc3\xa9baudom (biv\xc5\xa1im mo\xc5\xbeem njene zgoraj omenjene najbolj\xc5\xa1e prijateljice), enega izmed vodji podjetja Nestl\xc3\xa9. Poro\xc4\x8dila sta se 1. januarja 2011 v Rinc\xc3\xb3nu, Puerto Rico._NEWLINE_Shania Twain je \xc5\xbee vrsto let vegetarijanka in leta 2001 jo je PETA izglasovala za najprivla\xc4\x8dnej\xc5\xa1o vegetarijanko leta."